Makam Hang Jebat

Makam Hang Jebat merupakan tempat persemandian Hang Jebat, salah seorang dari lima pahlawan terkenal di Melaka dari dalam Hikayat Hang Tuah. Makam Hang Jebat ini terletak di Kampung Pali, di Jalan Gelanggang di bandar Melaka, Melaka, Malaysia. Terletak di tengah-tengah zon pemuliharaan Tapak Warisan Dunia UNESCO di Melaka, Makam Hang Jebat adalah salah satu destinasi sejarah yang wajib dikunjungi bagi memahami naratif pahlawan legenda. Makam ini melambangkan penghormatan terhadap Hang Jebat, pendekar yang terkenal dengan prinsip perjuangan dan kisahnya yang mengamuk demi membela sahabatnya. Sejarah Dalam Sulalatus Salatin, dinyatakan bahawa mayat Hang Jebat telah dihukum buang ke laut: Maka bangkai Hang Jebat pun ditarik oranglah, dibuangkan ke laut, maka segala anak bininya semuanya habis diumbut, datang kepada kaki tiang dan tanah bekas rumah pun habis digali dibuangkan ke laut. Manakala di dalam Hikayat Hang Tuah, mayat Hang Jebat tidak dibuangkan ke laut sebaliknya digantung di jalan raya untuk tatapan rakyat jelata: Maka bangkai Hang Jebat pun disuruh oleh Laksamana tarik ke pintu gerbang pada tengah jalan raya besar, dipasarkan supaya dilihat orang banyak pergi datang. Setelah genap tujuh hari, maka bangkai Hang Jebat pun digantung orang pula di tengah jalan raya. Berkenaan makam Hang Jebat yang berada di lokasi sedia ada, dipercayai ianya telah lama wujud. Wartawan di Berita Harian pada tahun 1966 telah melaporkan bahawa makam tersebut tidak diuruskan dengan baik hingga diselimuti dengan rumput lalang yang tebal: Akhirnya kami memasuki kawasan perkuburan. Beberapa perkataan yang kurang manis kelihatan tertulis di situ dan kemudian berhasillah kami menemui kubur pahlawan itu; tenggelam dalam rumput-rumput panjang. Sekitar kawasan itu dipenuhi lopak air, pecahan-pecahan botol, tin-tin buruk dan papan yang tidak berguna sehingga sukarlah orang akan mempercayai bahawa di situlah terletaknya kubur Hang Jebat. Agaknya orang akan lebih mudah percaya jika kawasan itu disebutkan sebagai tempat membuang sampah. Kubur Hang Jebat berturap dengan simen tetapi di sana sini simen itu telah rekah dan pecah. Kesimpulannya, makam Hang Jebat yang wujud hingga ke hari ini terus berdiri sebagai tanda kewujudan dan ingatan terhadap salah seorang pahlawan agung Melayu. Walaupun sumber-sumber lama berbeza dalam perincian, tradisi yang berterusan serta pengiktirafan masyarakat menjadikan makam ini sebagai warisan sejarah yang tidak dapat dipisahkan daripada kisah Hang Jebat. Rujukan Lihat juga Makam Hang Tuah Makam Hang Kasturi Pelancongan di Melaka Pautan luar http://sejarahmalaysia.pnm.my/portalBI/detail.php?section=sm04&spesifik_id=36&ttl_id=13 Diarkibkan 2007-09-26 di Wayback Machine